b'\n_START_ARTICLE_\nOperacija Ababil\n_START_SECTION_\nPotek napadov\n_START_PARAGRAPH_\nNapad je bil sestavljen iz ve\xc4\x8d faz in valov. Prva faza je trajala od 18. septembra do 18. oktobra, nato pa se je zaradi islamskih praznikov Eid al-Adha kon\xc4\x8dala. Novico je hekerska skupina sporo\xc4\x8dila preko svojega Pastebin profila, kjer so pozvali k izbrisu filma \xe2\x80\x98Innocence of Muslims\xe2\x80\x99. Hkrati so novinarjem omogo\xc4\x8dili, da intervjuje z njimi opravijo preko elektronske po\xc5\xa1te._NEWLINE_10. decembra 2012 so na svojem profilu oznanili, da za\xc4\x8denjajo drugo fazo. Prav tako so objavili intervjuje, v katerih so naznanili, da se bodo napadi kon\xc4\x8dali, ko bo posnetek odstranjen. V odgovorih na vpra\xc5\xa1anja novinarjev so zatrdili, da organizacija nima vodje in da ne sodelujejo z iransko vlado._NEWLINE_Glavni del posnetka je bil odstranjen s spleta, vendar so zaradi najdenih kopij posnetka, 5. marca 2013 sporo\xc4\x8dili, da za\xc4\x8denjajo tretjo fazo. Tako kot v prvih dveh fazah so bile tudi tokrat tar\xc4\x8da ameri\xc5\xa1ke banke (Capitalone, Citibank, UnionBank,...).\n_START_SECTION_\nZna\xc4\x8dilnosti napadov\n_START_PARAGRAPH_\nV okviru operacije je bilo izvedenih ve\xc4\x8d razli\xc4\x8dnih DDoS napadov. Eden izmed napadov je bil izveden s pomo\xc4\x8djo bota name\xc5\xa1\xc4\x8denega na stre\xc5\xbeniku, ki je uporabil zaupanja vredna okolja in oblake finan\xc4\x8dnih institucij, ter tako onemogo\xc4\x8dil bankam, da bi napad prepre\xc4\x8dile s standardnimi orodji za prepre\xc4\x8ditev DDoS-a (npr. blokiranje IPjev). Napadi so vsebovali \xc5\xa1est vektorjev, dva izmed njih sta zajemala volumetri\xc4\x8dne DDoS napade s poplavo paketov UDP in TCP, \xc5\xa1tirje izmed njih pa so bili nevolumetri\xc4\x8dni (direktni DDOs napadi z izkori\xc5\xa1\xc4\x8danjem ranljivosti in SSL DDoS napadi). Ravno ti so povzro\xc4\x8dili najve\xc4\x8d te\xc5\xbeav, saj so potekali v kombinaciji z volumetri\xc4\x8dnimi. Slednji so obremenili anti-DDoS sisteme za nadzor (koli\xc4\x8dine) prometa, nevolumetri\xc4\x8dni pa so prebili ISP za\xc5\xa1\xc4\x8dito.  Z napadi so onemogo\xc4\x8dili delovanje spletnih strani bank, medtem ko kraja denarja ali podatkov ni bil njihov cilj.  Napadene so bile ve\xc4\x8dje banke, njihovo delovanje pa je bilo onemogo\xc4\x8deno tri dni v tednu v \xc4\x8dasu delovnih ur.\n_START_SECTION_\nO hekerski skupini\n_START_PARAGRAPH_\nIme hekerske skupine je povzeto po sirijskem pridigarju Izz ad-Din al-Qassam, ki je bil v 20. in 30. letih devetnajstega stoletja nasprotnik sionizma. \xc4\x8clani trdijo, da je skupina sestavljena iz prostovoljcev iz ve\xc4\x8d dr\xc5\xbeav Bli\xc5\xbenjega vhoda, predvsem iz Irana in Palestine. Kljub o\xc4\x8ditkom, da so sponzorirani s strani dr\xc5\xbeave pa so v ve\xc4\x8d intervjujih zatrdili, da delujejo neodvisno.'